Rokkedysse

Pluk selv bær på Rokkedyssegaard i Kirke Værløse (28-08-2026)
2026-08-28 10:00 - 15:00 (Europe/Copenhagen)
På Rokkedyssegaard i Kirke Værløse har du mulighed for at plukke bær og frugt fra juni til september.
Vejret bestemmer, hvornår jordbær, hindbær, blommer, æbler og pærer er klar til at plukke:

Juni – september: Jordbær
Juli – september: Hindbær
August – september: Æbler, pærer og blommer

Der er åbent for at plukke både formiddag og eftermiddag fra kl. 10.00 – 11.00 og 14.00 – 15.00.
Du kan købe entrébillet on-line, 35 kr, 25 kr. for børn under 12. år og børn under 2 år gratis. Du kan købe et sæsonkort i web-shoppen, som giver dig adgang med ledsager hele sæsonen. Hvis der er billetter tilbage, kan du også købe billetter i gårdbutikken.
Du må gerne medbringe emballage til at plukke i, og du betaler for plukkede bær og frugt efter vægt.
Når du kommer til Rokkedyssegaard, guider vi dig ud til bærhuset i marken. Der viser du billetten, du får vejet emballage. Du får at vide, hvor der er bær og frugt, som er klar til at blive plukket. Du betaler også for de plukkede bær i bærhuset i marken, og så er du meget velkommen i gårdbutikkens jordbærcafe.

Bærbrunch på Rokkedyssegaard i Kirke Værløse (28-08-2026)
2026-08-28 10:30 - 13:30
Hver morgen plukker vi bær, og lykken er at servere de friskplukkede bær til bærbrunch. Vi elsker stemningen på gården en sommermorgen, hvor der er dug i græsset og solens varme langsomt breder sig. Det gav ideen til bærbrunch, som du kan bestille både på Rokkedyssegaard i Kirke Værløse og på Nordkysten ved Vejby Strand.
Du bestiller online senest dagen før, deadline kl. 23.00. Så plukker, bager og serverer vi, når du/I kommer. Du kan bestille til kl. 10.30 – 12.00 eller kl. 12.00 – 13.30. Vælg hvad tid, der passer dig bedst og kom indenfor tidsrummet.
En bærbrunch serveres på en bakke og består af følgende smagsoplevelser. Bagværk og bærprodukter er lavet på Rokkedyssegaard:

Hindbær shot
Skyr med honningristet granola og råsyltede hindbær (hindbærdrøm)
Friskbagte boller med ost og to Rokkedysse marmelader
Jordbærsmoothie
Hindbær muffin

En kande the eller en stempelkande kaffe.
og selvfølgelig friskplukkede Rokkedysse bær, når bærrene er modne. I begyndelsen af sæsonen serverer vi Rokkedysse æblemost.
Vi har også en børnebærbrunch, som er mindre og mere børnevenlig.
BørneBærBrunchen består af:

Hindbær shot
Jordbærsmoothie
Friskbagt bolle og to Rokkedysse marmelader
Hindbær muffin
Jordbær saft
Jordbær på pind / æblemost

Caféen er åben, så det er muligt at tilkøbe ekstra, eksempelvis en friskbagt bolle med smør til mindre børn. Vi har høje stole, som du kan låne.
